PARÍŽ. Na rekordne nízku úroveň klesla v septembrovom prieskume verejnej mienky podpora francúzskeho prezidenta Francoisa Hollanda, s jeho činnosťou vyjadrila spokojnosť iba necelá štvrtina voličov.
Oznámila to agentúra Reuters.
V prieskume inštitútu IFOP, ktorý o ktorom dnes informoval nedeľník Journal du Dimanche, vyjadrilo dôveru Hollandovi 23 percent opýtaných, čo je o dve percentá menej ako minulý mesiac.
Doteraz najmenej - 25 percent - mal v rovnakom prieskume už v apríli. S tohtomesačnou 23-percentnou podporou sa Hollande priblížil k vôbec najnižšej podpore, akú kedy zaznamenal francúzsky prezident. Bolo to v roku 1991 a vtedajší prezident Francois Mitterrand, socialista podobne ako Hollande, mal dôveru iba 22 percent voličov.
Prieskum sa uskutočnil v čase, kedy spory o výšku daní zatienili Hollandove snahy oživiť stagnujúcu ekonomiku a jeho podpora vojenskému útoku na Sýriu vyvolala zmiešané reakcie voličov.